[pic] | COMISIA EUROPEANĂ |

Bruxelles, 28.6.2010

COM(2010)338 final

2010/0184 (NLE)

Propunere de

Decizie a Consiliului și a reprezentanților guvernelor statelor membre ale Uniunii Europene reuniți în cadrul Consiliului

privind semnarea și aplicarea provizorie a Acordului privind spațiul aerian comun între Uniunea Europeană și statele sale membre, pe de o parte, și Georgia, pe de altă parte

EXPUNERE DE MOTIVE

1. Contextul propunerii |

Motivele și obiectivele propunerii Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte, a fost negociat în temeiul mandatului primit din partea Consiliului în iunie 2009. Serviciile aeriene dintre UE și Georgia operează în prezent în temeiul acordurilor bilaterale încheiate individual de statele membre și Georgia. Unul dintre obiectivele politicii de vecinătate a UE este înlocuirea acestei rețele de acorduri bilaterale prin instituirea unui spațiu aerian comun între UE și vecinii săi. Acordul vizează: - deschiderea progresivă a pieței în ceea ce privește accesul la rute și capacitatea pe bază de reciprocitate; - nediscriminarea și condiții egale de concurență pentru agenții economici pe baza principiilor din tratatele UE; - alinierea legislației georgiene în domeniul aviației la legislația UE privind siguranța, securitatea și managementul traficului aerian. Acordul prevede posibilitatea ca Georgia să adere la principalul acord multilateral în materie de aviație încheiat cu țările europene, și anume Acordul privind spațiul aerian comun european (SACE), semnat în 2006. |

Contextul general Mandatul de negociere prevede obiectivul creării unui spațiu aerian comun între UE și Georgia. Acest obiectiv ar extinde, în mare măsură, domeniul de aplicare al normelor și dispozițiilor pieței unice pentru transportul aerian din UE la Georgia, astfel încât companiile aeriene europene și georgiene să poată furniza servicii aeriene fără restricții. Pe baza directivelor de negociere a mandatului, ambele părți au parafat la 5 martie 2010 un proiect de acord cu Georgia. |

Dispoziții în vigoare în domeniul propunerii Dispozițiile acordului prevalează asupra dispozițiilor acordurilor bilaterale privind serviciile aeriene existente între statele membre și Georgia. |

Coerența cu celelalte politici și obiective ale Uniunii Încheierea unui acord privind spațiul aerian comun cu Georgia a reprezentat o prioritate pentru UE și constituie un element important în dezvoltarea politicii de vecinătate europene, astfel cum a fost definită în Comunicarea COM(2005) 79 final a Comisiei intitulată „Dezvoltarea agendei de politică externă a Comunității în materie de aviație”, precum și în Comunicarea COM(2008) 596 final a Comisiei intitulată „Un spațiu aerian comun cu țările vecine până în 2010 – Raport privind progresele înregistrate”. |

2. Consultarea părților interesate și evaluarea impactului |

Consultarea părților interesate |

Metodele de consultare, principalele sectoare vizate și profilul general al respondenților Pe parcursul întregului proces de negociere, Comisia s-a consultat intensiv cu părțile interesate, în special prin intermediul reuniunilor periodice ale comitetului special și ale forumului consultativ constituit din reprezentanți ai transportatorilor aerieni, ai aeroporturilor și ai organizațiilor sindicale. |

Sinteza răspunsurilor și modul în care acestea au fost luate în considerare Toate observațiile primite de la părțile interesate au fost luate în considerare în mod corespunzător la pregătirea poziției de negociere a Uniunii. |

Obținerea și utilizarea expertizei |

Nu a fost necesar să se recurgă la expertiză externă. |

Evaluarea impactului Acordul asigură instituirea progresivă a unui spațiu aerian comun UE-Georgia. Un raport redactat în 2008 pentru Comisie de către consultanți estima că spațiul aerian comun UE-Georgia ar genera un surplus de 25 000 de pasageri și beneficii pentru consumatori de până la 17 milioane EUR în primul an de la deschiderea pieței. Raportul a fost pus la dispoziția statelor membre și a părților interesate prin intermediul bazei de date CIRCA. Acordul instituie un comitet mixt care va fi responsabil cu examinarea punerii în aplicare a acordului și a impactului acestuia. |

3. Elemente juridice ale propunerii |

Rezumatul acțiunii propuse Acordul este compus din partea de bază, care cuprinde dispozițiile principale, și din trei anexe: anexa 1 privind drepturile de trafic, anexa 2 privind dispozițiile tranzitorii și anexa 3 care conține legislația UE în materie de aviație ce urmează să fie preluată și de Georgia. |

Temeiul juridic Articolul 207 alineatul (5), coroborat cu articolul 218 alineatele (2), (5) și (7) din Tratatul privind funcționarea Uniunii Europene. |

Principiul subsidiarității Principiul subsidiarității se aplică în măsura în care propunerea nu intră în sfera competenței exclusive a Uniunii. |

Obiectivele propunerii nu pot fi atinse într-o măsură suficientă de către statele membre din următoarele motive. |

Prin stabilirea unui spațiu aerian comun, acordul va extinde domeniul de aplicare al legislației UE în domeniul aviației pentru a include Georgia. În special, Georgia va adopta legislația UE în domenii importante precum siguranța, securitatea și managementul traficului aerian. Acordul va înlocui acordurile existente încheiate individual de statele membre. Acordul creează în mod simultan pentru toți transportatorii aerieni din Uniune condiții uniforme de acces pe piață și stabilește noi prevederi de cooperare în materie de reglementare între Uniunea Europeană și Georgia în domenii esențiale pentru operarea eficientă în condiții de siguranță și securitate a serviciilor aeriene. Astfel de prevederi pot fi stabilite numai la nivelul Uniunii, deoarece implică un număr de domenii care sunt de competența exclusivă a Uniunii. |

Acțiunea la nivelul Uniunii va realiza mai bine obiectivele propunerii din următoarele motive. |

Acordul prevede extinderea simultană a termenilor săi la cele 27 de state membre, aplicând aceleași norme fără discriminare și în interesul tuturor transportatorilor aerieni din Uniune, indiferent de naționalitate. Acești transportatori vor fi liberi să opereze servicii aeriene din orice punct de pe teritoriul Uniunii Europene către orice punct de pe teritoriul Georgiei, ceea ce nu este cazul în prezent. |

Eliminarea tuturor restricțiilor privind accesul pe piață dintre UE și Georgia nu numai că va atrage noi transportatori pe piață și va crea oportunități de operare către aeroporturile insuficient deservite, ci, în același timp, va facilita și procesul de consolidare dintre transportatorii aerieni din UE. |

Acordul garantează accesul tuturor transportatorilor aerieni din UE la oportunități comerciale precum libertatea de stabilire a prețurilor. Alt obiectiv al mandatului este de a crea condiții egale de concurență între toți transportatorii aerieni din UE și din Georgie, iar acest lucru impune o cooperare strânsă în materie de reglementare, care poate fi realizată numai la nivelul Uniunii. |

Prin urmare, propunerea respectă principiul subsidiarității. |

Principiul proporționalității Propunerea respectă principiul proporționalității din următoarele motive. |

Se va institui un comitet mixt pentru discutarea aspectelor legate de implementarea acordului. Comitetul mixt va încuraja schimburile la nivel de experți cu privire la noile inițiative sau evoluții legislative sau în materie de reglementare și va examina posibile domenii de dezvoltare în continuare a acordului. Comitetul mixt va fi constituit din reprezentanți ai Comisiei și ai statelor membre. |

Mai mult, statele membre vor continua să îndeplinească sarcinile administrative pe care le efectuează în mod tradițional în contextul transportului aerian internațional, însă în condiții de aplicare uniformă a unor norme comune. |

Alegerea instrumentelor |

Instrumente propuse: acord internațional. |

Alte instrumente nu ar fi adecvate din următoarele motive. Numai prin acorduri internaționale se pot stabili dispoziții în materie de relații internaționale în domeniul aviației. |

4. Implicațiile bugetare |

Propunerea nu are implicații asupra bugetului Uniunii. |

2010/0184 (NLE)

Propunere de

Decizie a Consiliului și a reprezentanților guvernelor statelor membre ale Uniunii Europene reuniți în cadrul Consiliului

privind semnarea și aplicarea provizorie a Acordului privind spațiul aerian comun între Uniunea Europeană și statele sale membre, pe de o parte, și Georgia, pe de altă parte

CONSILIUL UNIUNII EUROPENE ȘI REPREZENTANȚII GUVERNELOR STATELOR MEMBRE REUNIȚI ÎN CADRUL CONSILIULUI,

având în vedere Tratatul privind funcționarea Uniunii Europene, în special articolul 207 alineatul (5), coroborat cu articolul 218 alineatele (2), (5) și (7),

întrucât

1. Comisia a negociat, în numele Uniunii și al statelor membre, un acord privind spațiul aerian comun cu Georgia (denumit în continuare „acordul”) în conformitate cu decizia Consiliului de autorizare a Comisiei în vederea deschiderii negocierilor.

2. Acordul a fost parafat la 5 martie 2010.

3. Acordul negociat de Comisie trebuie semnat și aplicat provizoriu de Uniune și statele membre, sub rezerva încheierii sale la o dată ulterioară.

4. Este necesar să se stabilească dispoziții procedurale pentru a decide, dacă este cazul, modul în care se poate întrerupe aplicarea provizorie a acordului. De asemenea, este necesar să se stabilească dispoziții procedurale adecvate privind participarea Uniunii și a statelor membre la comitetul mixt instituit în temeiul articolului 22 din acord și la procedurile de soluționare a litigiilor prevăzute la articolul 23 din acord, precum și la implementarea anumitor dispoziții ale acordului referitoare la siguranță și la securitate,

ADOPTĂ PREZENTA DECIZIE:

Articolul 1 (Semnarea)

1. Semnarea Acordului privind spațiul aerian comun dintre Uniunea Europeană și statele sale membre, pe de o parte, și Georgia, pe de altă parte, (denumit în continuare „acordul”) se aprobă în numele Uniunii, sub rezerva unei decizii a Consiliului privind încheierea acordului. Textul acordului este atașat la prezenta decizie.

2. Președintele Consiliului este autorizat să desemneze persoana împuternicită (persoanele împuternicite) să semneze acordul în numele Uniunii, sub rezerva încheierii acestuia.

Articolul 2 (Aplicarea provizorie)

Până la intrarea sa în vigoare, acordul se va aplica provizoriu de către Uniune și de către statele membre, în conformitate cu legislația națională, din prima zi a lunii care urmează datei ultimei note prin care părțile și-au notificat reciproc încheierea procedurilor necesare pentru aplicarea provizorie a acordului.

Articolul 3 (Comitetul mixt)

1. Uniunea Europeană și statele membre vor fi reprezentate în cadrul comitetului mixt instituit în temeiul articolului 22 din acord de reprezentanți ai Comisiei Europene și ai statelor membre.

2. Poziția care trebuie adoptată de Uniunea Europeană și de statele membre în cadrul comitetului mixt cu privire la aspectele care țin de competența exclusivă a UE și care nu necesită adoptarea unei decizii cu efecte juridice va fi stabilită de Comisia Europeană și va fi notificată în prealabil Consiliului și statelor membre.

3. Pentru deciziile comitetului mixt care privesc aspecte ce țin de competența UE, poziția care trebuie adoptată de Uniunea Europeană și de statele membre va fi adoptată de către Consiliu, hotărând cu majoritate calificată la propunerea Comisiei Europene, cu excepția cazului în care procedurile de vot aplicabile prevăzute în tratatele UE prevăd altfel.

4. Pentru deciziile comitetului mixt care privesc aspecte ce țin de competența statelor membre, poziția care trebuie adoptată de Uniunea Europeană și de statele membre va fi adoptată de Consiliu, hotărând în unanimitate la propunerea Comisiei Europene sau a statelor membre, cu excepția cazului în care un stat membru a informat secretariatul general al Consiliului în termen de o lună de la adoptarea poziției respective că poate accepta decizia care urmează să fie luată de comitetul mixt doar cu consimțământul organismelor legislative proprii.

Articolul 4 (Soluționarea litigiilor)

1. Comisia reprezintă Uniunea și statele membre în cadrul procedurilor de soluționare a litigiilor prevăzute la articolul 23 din acord.

2. Decizia de a suspenda acordarea avantajelor în temeiul articolului 23 din acord se adoptă de Consiliu, la propunerea Comisiei. Consiliul decide cu majoritate calificată.

3. Decizia cu privire la orice altă măsură adecvată care trebuie luată în temeiul articolului 23 din acord în legătură cu aspecte ce țin de competența UE este luată de Comisie, asistată de un comitet special al reprezentanților statelor membre desemnat de Consiliu.

Articolul 5 (Informarea Comisiei)

1. Statele membre informează în prealabil Comisia cu privire la orice decizie pe care au intenția de a o adopta, în temeiul articolului 5 din acord, referitoare la refuzarea, revocarea, suspendarea sau limitarea autorizației unei companii aeriene din Georgia.

2. Statele membre informează imediat Comisia cu privire la orice cerere sau notificare formulată sau primită în temeiul articolului 14 (Siguranța aviației) din acord.

3. Statele membre informează imediat Comisia cu privire la orice cerere sau notificare formulată sau primită în temeiul articolului 15 (Securitatea aviației) din acord.

Adoptată la Bruxelles, […]

Pentru Consiliu

Președintele […]